Die liefde – dis wetenskap én waansin (1) | SKRYWERS SKRYF
← Verskille tussen die romanse en die liefdesroman (vervolg)
Hou jou tenkie vol →
Die liefde – dis wetenskap én waansin (1)
Aangesien heelwat lesers van hierdie blog juis oor die verskynsel van die liefde skryf, plaas ek hierdie eerste aflewering deur skrywer Carla van der Spuy. 'n Verkort weergawe van die artikel het onlangs in By verskyn. Dankie, Carla!
Kan die liefde aan blote toeval toegeskryf word of word die vlamme van passie deur chemie en DNA bestuur? 'n Mens kan wel jou hart verloor, maar wetenskaplikes en navorsers beskryf hierdie kragtige emosie toenemend aan 'n onweerstaanbare "mengeldrankie bestaande uit chemikalieë afkomstig van die brein." Ja, die liefde is al met elektrisiteit, 'n weerligstraal, 'n donderslag en dronkenskap vergelyk, 'n toestand waarin elke sel van jou liggaam vir romanse oorgehaal is.
Soos die geval met dwelms is wat die sentrale senuweestelsel stimuleer, veroorsaak die liefde ook euforie, energie en opwinding. Maar die liefde wat tegelykertyd as stresvol en hemels ervaar word met gevoelens wat van sinkend tot fladderend in jou binnegoed wissel, kan ook toksies en verslawend wees en dit kan jou bedwelm, vergiftig en ontmagtig. Dit kan selfs tot akute fisieke pyn en volslae fiksasie met die voorwerp van jou passie lei. En tot tydelike waansin wat deur die huwelik genees word het die Amerikaanse skrywer Ambrose Bierce gesê. Hoe anders verklaar jy die feit dat 'n doodgewone jong man met 'n Griekse god en 'n gewone jong vrou met 'n godin verwar word, wou hy weet.
Volgens Dr Eugene Viljoen,'n kliniese sielkundige en seksuoloog is die liefde 'n subjektiewe gevoel en van die moeilikste emosies om te definieer; die Eskimo's beskryf sommer 20 verskillende soorte liefde. 'n Artikel getiteld Love Science: Falling in Love Simply a Matter of Brain Chemisty, lui dat as ons enkellopend is, ons soekend is en die bloudruk verander ons brein dan in 'n radarskerm – voortdurend op soek na die beste passing. Die liefde het al daartoe gelei dat konings abdikeer en in sepies soos Days is onbereikbare liefdes al ontvoer en in hokke in donker kelders toegesluit.
By Alta Cloete • Posted in Inspirasie,Skryf van romanses	• Tagged Afrikaans,liefde,liefdesromans,liefdesverhale,romanse,Romanses,verhoudings